העלאת שכר המינימום והקצבאות סייעו לרכך במעט את הנתונים הקשים בדו"ח העוני. הביטוח הלאומי סיפק נתונים מדאיגים על מצב העוני בישראל, לצד כמה מספרים מעודדים בתחום הפחתת אי-השוויון בהכנסות. ועדיין, ישראל היא עדיין המדינה הענייה ביותר בקרב מדינות ה-OECD (הארגון לשיתוף פעולה ולפיתוח כלכלי).
בשורה התחתונה, אין הבדל של ממש בין נתוני העוני של שנת 2015 לאלו של 2016. שיעור העניים באוכלוסיה נותר כ-22%. מספר המשפחות העניות נותר באיזור ה-19%. שיעור הילדים העניים עלה מ-30% ל-31%.
לעומת זאת, קו העוני לאדם יחיד עלה ל-3,260 ש"ח לאחר שעמד על 3,158 ש"ח. גם קו העוני לזוגות עלה במקצת (163 ש"ח). אך מוקדם לשמוח: העוני בקרב משפחות חד-הוריות עלה באופן משמעותי ל-26% לאחר שנמדד ב-2015 באיזור ה-21%.
מדד ג'יני הבודק אי-שוויון בהכנסה הפנויה ירד ב-1.8%, נתון מעודד במקצת. בכך חזרה ישראל למצבה בסוף שנות ה-90. בהשוואה למדינות אחרות ב-OECD, ישראל נמצאת במקום ה-28 מתוך 35 מדינות, במדד ג'יני.
בזכות הקצבאות והמיסים הישירים, כ-36% מהמשפחות בישראל נחלצו מקו העוני בשנת 2016. זאת בהשוואה ל-34% בשנה שקדמה לה. מספר הקשישיםהעניים עלה מ-171 אלף ל-177 אלף בשנת 2016.
הציבור החרדי, המהווה כ-6% מהאוכלוסיה בישראל, מהווה 15% מכלל המשפחות העניות בישראל. תחולת העוני של ילדים במשפחות חרדיות היא כמעט 59%, שיפור קל ביותר לעומת 60% בשנת 2015.
הציבור הערבי, המהווה כ-14% מהאוכלוסיה בישראל, מהווה 39% מכלל העניים. שיעור העוני בקרב המשפחות הערביות עמד על כ-49% בשנת 2016. בקרב הבדואים המצב גרוע עוד יותר: תחולת העוני במגזר הבדואי היא 58% ותחולת העוני של ילדים בדואים היא כמעט 70%.
ירושלים היא בעלת תחולת העוני הגבוהה ביותר בישראל, ואף עלתה במקצת במהלך 2016 לעומת 2015. באוכלוסיה הכללית, ראוי לציון מיוחד הנתון העגום לפיו עלה שיעור הילדים החיים בעוני ב-1.2% לעומת 2015.
שר הרווחה חיים כץ ומנכ"ל הביטוח הלאומי מאיר שפיגלר הבטיחו להעלות את הקצבאות ולטפל במצבם הקשה של הקשישים הסיעודיים. שניהם יודעים כי דווקא העלאת שכר המינימום פוגעת קשות באוכלוסיה הסיעודית, הנאלצת לשלם יותר עבור טיפול ביתי.
העלאת קצבאות הנכים עשויה לשפר במקצת את תמונת המצב של דו"ח העוני לשנת 2017, שיפורסם בדצמבר 2018. שר הרווחה הזהיר שאם נושא קצבאות הנכים לא יטופל בהקדם, "נמשיך לפגר במדדי העוני והפערים בחברה הישראלית ילכו ויעמיקו".
כשלי המוסד לביטוח לאומי – דו"ח מיוחד של עמותת "ידיד"